Document ID: 32009R0897

32009R0897
L 256/8
SLUŽBENI LIST EUROPSKE UNIJE
25.09.2009.
UREDBA KOMISIJE (EZ) br. 897/2009
od 25. rujna 2009.
o izmjeni uredbi (EZ) br. 1447/2006, (EZ) br. 186/2007, (EZ) br. 188/2007 i (EZ) br. 209/2008 u pogledu uvjeta odobrenja za dodatak hrani za životinje Saccharomyces cerevisiae NCYC Sc 47
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje za korištenje u hranidbi životinja (1), a posebno njezin članak 13. stavak 3.,
budući da:
(1)
Dodatak hrani za životinje Saccharomyces cerevisiae (NCYC Sc 47), s trgovačkim nazivom Biosaf, dalje u tekstu „Biosaf”, koji pripada skupini zootehničkih dodataka hrani za životinje, bio je odobren pod određenim uvjetima u skladu s Uredbom (EZ) br. 1831/2003 na deset godina Uredbom Komisije (EZ) br. 1447/2006 (2) za janjad za tov, Uredbom Komisije (EZ) br. 186/2007 (3) za konje, Uredbom Komisije (EZ) br. 188/2007 (4) za mliječne ovce i mliječne koze i Uredbom Komisije (EZ) br. 209/2008 (5) za svinje za tov. Taj dodatak hrani za životinje bio je prijavljen kao postojeći proizvod u skladu s člankom 10. Uredbe (EZ) br. 1831/2003. S obzirom na to da su dostavljene sve informacije zahtijevane u skladu s tom odredbom, taj dodatak je upisan u Registar Zajednice dodataka hrani za životinje.
(2)
Uredba (EZ) br. 1831/2003 predviđa mogućnost izmjene odobrenja za dodatak hrani za životinje na temelju zahtjeva nositelja odobrenja i mišljenja Europske agencije za sigurnost hrane. LFA Lesaffre Feed Additives, nositelj odobrenja za Biosaf, podnio je zahtjev u kojem traži promjenu trgovačkog naziva iz „Biosaf” u „Actisaf”.
(3)
Predložena promjena uvjeta odobrenja isključivo je administrativne prirode i ne uključuje novu procjenu dotičnih dodataka. Europska agencija za sigurnost hrane obaviještena je o zahtjevu.
(4)
Da bi se podnositelju zahtjeva omogućilo da iskoristi svoje pravo stavljanja na tržište pod trgovačkim imenom Actisaf, potrebno je promijeniti uvjete odobrenja.
(5)
Uredbe (EZ) br. 1447/2006, (EZ) br. 186/2007, (EZ) br. 188/2007 i (EZ) br. 209/2008 potrebno je stoga odgovarajuće izmijeniti.
(6)
Primjereno je predvidjeti prijelazno razdoblje tijekom kojeg se mogu iskoristiti postojeće zalihe.
(7)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
1. U Prilogu Uredbi (EZ) br. 1447/2006, u stupcu 3., trgovački naziv „Biosaf Sc 47” zamjenjuje se sljedećim: „Actisaf”.
2. U Prilogu Uredbi (EZ) br. 186/2007, u stupcu 3., trgovački naziv „Biosaf Sc 47” zamjenjuje se sljedećim: „Actisaf”.
3. U Prilogu Uredbi (EZ) br. 188/2007, u stupcu 3., trgovački naziv „Biosaf Sc 47” zamjenjuje se sljedećim: „Actisaf”.
4. U Prilogu Uredbi (EZ) br. 209/2008, u stupcu 3., trgovački naziv „Biosaf Sc 47” zamjenjuje se sljedećim: „Actisaf”.
Članak 2.
Postojeće zalihe koje su u skladu s odredbama koje su bile na snazi prije dana stupanja na snagu ove Uredbe, mogu se i dalje stavljati na tržište i koristiti šest mjeseci nakon tog dana.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. rujna 2009.

Labels: 0
16
17
6